นำสินหลุดเป้าเบี้ยรถโต20%
นำสินประกันภัยวืดเป้า เศรษฐกิจทรุด เบี้ยรถยนต์หดตัวตาม ปีนี้โตเหลือ 20%
27 พ.ย. 2558

นำสินประกันภัยวืดเป้า เศรษฐกิจทรุด เบี้ยรถยนต์หดตัวตาม ปีนี้โตเหลือ 20%
นายสมบุญ ฟูศรีบุญ กรรมการผู้อำนวยการ บริษัท นำสินประกันภัย เปิดเผยว่า ปีนี้บริษัทคาดว่าจะทำเบี้ยได้ 2,050 ล้านบาท เติบโต 20% ต่ำกว่าเป้าที่ตั้งไว้ว่าจะทำให้ได้ 2,500 ล้านบาท เติบโต 45% เมื่อเทียบกับช่วงเดียวกันของปีก่อน ซึ่งเป็นไปตามภาวะเศรษฐกิจที่ชะลอตัวลง โดยเฉพาะยอดขายรถยนต์ที่ลดลงและส่งผลต่อเนื่องให้เบี้ยประกันภัยรถยนต์ที่มีสัดส่วนถึง 85% ให้ลดลงตามไปด้วย  
สำหรับผลการดำเนินงานในช่วง 9 เดือนที่ผ่านมา ยังมีกำไรสุทธิ 126 ล้านบาท เพิ่มขึ้น 9 ล้านบาท จากช่วงเดียวกันของปีก่อนที่มีกำไรสุทธิ 117 ล้านบาท แต่เฉพาะไตรมาส 3 บริษัทมีกำไรสุทธิ 43 ล้านบาท เพิ่มขึ้น 2 ล้านบาท จากช่วงเดียวกันของปีก่อนที่มีกำไรสุทธิ 41 ล้านบาท  
“ช่วง 9 เดือนที่ผ่านมา เราเติบโตได้ 15% มาจากเบี้ยประกันที่ไม่ใช่รถยนต์ หรือนันมอเตอร์ที่เพิ่มขึ้นเป็นหลัก โดยเฉพาะประกันภัยอุบัติเหตุส่วนบุคคล (พีเอ) บวก 4 โรคร้าย ที่ให้ความคุ้มครองสินเชื่อของธนาคารเพื่อการเกษตรและสหกรณ์การเกษตร (ธ.ก.ส.) ซึ่งปีนี้มีการเติบโตมากตามการปล่อยสินเชื่อของ ธ.ก.ส. และคาดว่าปีนี้จะได้เบี้ยจากช่องทาง ธ.ก.ส.ประมาณ 200 ล้านบาท” นายสมบุญ กล่าว
นอกจากนี้ ได้เพิ่มช่องทางขายผ่านสถานตรวจสภาพรถเอกชน (ตรอ.) เพื่อขายประกันภัย พ.ร.บ.ทั้งรถจักรยานยนต์และรถยนต์ให้มากขึ้น โดยเฉพาะประกันรถยนต์ชั้น 2+ และ 3+ ที่มีค่าเบี้ยคงที่ ซื้อง่าย ขายคล่อง ทำให้ยอดขายผ่านช่องทางนี้ได้เดือนละ 8-9 ล้านบาท 
อย่างไรก็ตาม บริษัทยังคงเดินหน้าตามแผน 4 ปี (2558-2561) เหมือนเดิม โดยปีหน้าตั้งเป้าทำเบี้ยให้ได้ 3,000 ล้านบาท ปี 2560 เพิ่มเบี้ยเป็น 3,500 ล้านบาท และเมื่อถึงปี 2561 จะมีเบี้ยประมาณ 4,000 ล้านบาท ติด 1 ใน 20 บริษัทประกัน โดยบริษัทยังคงมีเงินกองทุนที่สูงถึง 600% จากที่กฎหมายกำหนดไว้ 140% เพียงพอที่จะขยายธุรกิจได้ถึง 4,000-5,000 ล้านบาท 
ทั้งนี้ กลยุทธ์หลักยังเน้นลูกค้ารายย่อย เพื่อกระจายความเสี่ยง โดยปัจจุบันมีลูกค้ารายย่อย 70% และรายใหญ่ 30% โดยปีนี้จะเน้นปรับปรุงบริการสินไหมให้รวดเร็วขึ้น ขายผ่านออนไลน์มากขึ้น เน้นขายแบบประกันที่มีอัตราค่าเบี้ยคงที่เป็นหลัก
“คาดว่าปีนี้จะมีสัดส่วนเบี้ยรถยนต์ 85% และเบี้ยนันมอเตอร์ 15% แต่เพื่อให้เหมาะสมและสมดุล จึงตั้งเป้าในอนาคตต้องปรับเบี้ยรถยนต์ลงมาให้เหลือ 75% และเบี้ยนันมอเตอร์ 25% เนื่องจากบริษัทไม่มีพันธมิตรหลักที่เป็นธนาคารพาณิชย์ เบี้ยนันมอเตอร์จึงทำได้ไม่เกิน 25% ส่วนช่องทางขายยังมาจากไฟแนนซ์รถยนต์ 30% และไม่ใช่ไฟแนนซ์รยนต์70% ขณะที่สัดส่วนที่เหมาะสมควรเป็นไฟแนนซ์รถยนต์ 25% และไม่ใช่ไฟแนนซ์รถยนต์ 75%” นายสมบุญ กล่าว